b'\n_START_ARTICLE_\nMariah Carey\n_START_SECTION_\nVaikyst\xc4\x97 ir jaunyst\xc4\x97\n_START_PARAGRAPH_\nCarey gim\xc4\x97 Hantingtone, Long Ailande, Niujorko valstijoje. Ji buvo tre\xc4\x8dias ir jauniausias vaikas \xc5\xa1eimoje. Motina Patricia Carey buvo profesionali operos daininink\xc4\x97 ir vokalo mokytoja, o t\xc4\x97vas Alfred Roy \xe2\x80\x93 aeronautikos in\xc5\xbeinierius. Jos t\xc4\x97vai i\xc5\xa1siskyr\xc4\x97, kai Mariah Carey buvo treji metai. Po i\xc5\xa1siskyrimo Mariah neda\xc5\xbenai susitikdavo su t\xc4\x97vu, o motina tur\xc4\x97jo dirbti keliuose darbuose, kad i\xc5\xa1laikyt\xc5\xb3 \xc5\xa1eim\xc4\x85. _NEWLINE_Mergait\xc4\x97 daug laiko praleisdavo viena namuose, o muzika tapo puikia laiko leidimo forma. Mariah dainuoti prad\xc4\x97jo ma\xc5\xbedaug trej\xc5\xb3 met\xc5\xb3, jos motina tuomet i\xc5\xa1girdo j\xc4\x85 m\xc4\x97gd\xc5\xbeiojant Verd\xc5\xbeio oper\xc4\x85 \xe2\x80\x9eRigoletto\xe2\x80\x9c ital\xc5\xb3 kalba. Mariah Carey baig\xc4\x97 Harborfildo vidurin\xc4\x99 mokykl\xc4\x85 (Harborfield\xe2\x80\x99s high school) Niujorke. D\xc4\x97l jos u\xc5\xbeimtumo \xc4\xafra\xc5\xa1\xc5\xb3 studijose, Mariah da\xc5\xbenai nedalyvaudavo pamokose; d\xc4\x97l to klas\xc4\x97s draugai j\xc4\x85 pramin\xc4\x97 \xe2\x80\x9emira\xc5\xbeu\xe2\x80\x9c. Darbas \xe2\x80\x9eLong Island\xe2\x80\x9c scenoje jai suteik\xc4\x97 galimyb\xc4\x99 dirbti su tokiais muzikantais, kaip Gavin Christopher ir Ben Margulies, kuris pad\xc4\x97jo jai i\xc5\xa1leisti pirm\xc4\x85j\xc4\x85 muzikin\xc4\x99 kaset\xc4\x99. _NEWLINE_Atsik\xc4\x97lusi \xc4\xaf Niujork\xc4\x85, Mariah dirbo samdomus darbus, kad susimok\xc4\x97t\xc5\xb3 nuom\xc4\x85. Taip pat ji baig\xc4\x97 500 valand\xc5\xb3 paskaitas Gro\xc5\xbeio Mokykloje. Galiausiai ji tapo laisvojo stiliaus daininink\xc4\x97s Brendos K. Starr pritarian\xc4\x8di\xc4\x85ja dainininke. 1988 metais vakar\xc4\x97lyje Carey susitiko su Kolumbijos \xc4\xafra\xc5\xa1\xc5\xb3 studijos vadovu Tommy Mottola, \xc4\x8dia Starr jam dav\xc4\x97 Mariah Carey \xc4\xafra\xc5\xa1\xc4\x85. Tommy paklaus\xc4\x97 \xc4\xafra\xc5\xa1o ir liko su\xc5\xbeav\xc4\x97tas. Nuo tada ir prasid\xc4\x97jo Mariah kelias \xc4\xaf \xc5\xa1lov\xc4\x99.'